REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/46-25

24. mart 2025. godine

B e o g r a d

ZAPISNIK

24. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,ODRŽANE 24. MARTA 2025. GODINE

Sednica je počela u 11,10 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Ana Beloica Martać, Svetlana Milijić, Nikola Radosavljević, Tijana Davidovac, Nenad Krstić, Akoš Ujhelji, Vojislav Vujić, Ilo Mihajlovski, Branko Pavlović i Dušan Nikezić.

Sednici su prisustvovali zamenici članova Odbora: Jasmina Palurović i Snežana Paunović (zamenik Dušana Bajatovića).

Sednici je prisustvovao i narodni poslanik Bratimir Vasiljević.

Sednici nisu prisustvovali članovi Odbora: Peđa Mitrović, Miroslav Aleksić, Nenad Mitrović, Vladimir Jelić, niti njihovi zamenici.

Na predlog predsednika, Odbor je, većinom glasova (10 za, jedan uzdržan), utvrdio sledeći:

D n e v n i r e d:

1. Razmatranje Izveštaja Radne grupe za utvrđivanje ispunjenosti uslova u postupku predlaganja kandidata za izbor predsednika Komisije za kontrolu državne pomoći;

2. Razgovor sa kandidatima za izbor predsednika Komisije za kontrolu državne pomoći;

3. Utvrđivanje Liste kandidata za izbor predsednika Komisije za kontrolu državne pomoći.

4. Razgovor sa kandidatom za izbor predsednika Saveta Državne revizorske institucije;

5. Utvrđivanje Predloga odluke o izboru predsednika Saveta Državne revizorske institucije;

6. Utvrđivanje Predloga odluke o prestanku funkcije predsednika Saveta Državne revizorske institucije.

Pre prelaska na rad po utvrđenom dnevnom redu, Odbor je, većinom glasova (10 za, jedan uzdržan), bez primedbi, usvojio zapisnike sa 20, 22. i 23. sednice Odbora.

**PRVA TAČKA DNEVNOG REDA: Razmatranje Izveštaja Radne grupe za utvrđivanje ispunjenosti uslova u postupku predlaganja kandidata za izbor predsednika Komisije za kontrolu državne pomoći**

Predsednik Odbora podsetio je članove da je Odbor na sednici održanoj 28. februara ove godine doneo Odluku o obrazovanju Radne grupe za utvrđivanje ispunjenosti uslova u postupku predlaganja kandidata za izbor predsednika Komisije za kontrolu državne pomoći, u sastavu: Jasmina Palurović, predsednik, Svetlana Milijić, Nenad Krstić i Peđa Mitrović, članovi, kao i da je ova radna grupa 19. marta održala sastanak na kom je izvršila pregled prijava i konstatovala da su na javni konkurs pristigle dve blagovremene prijave, o čemu je podnela Izveštaj Odboru na razmatranje i odlučivanje.

 Jasmina Palurović, predsednik Radne grupe, izvestila je članove Odbora da su na javni konkurs za izbor predsednika Komisije za kontrolu državne pomoći pristigle dve prijave, da su prijave podneli sledeći kandidati: Dragica Jorgović, diplomirani pravnik, i Jasmina Trifunović, diplomirani ekonomista, kao i da je Radna grupa utvrdila da su obe prijave podnete blagovremeno i da oba kandidata ispunjavaju uslove za učešće u daljem postupku izbora.

U diskusiji povodom ove tačke dnevnog reda učestvovali su: Dušan Nikezić, Snežana Paunović, Veroljub Arsić i Nenad Krstić.

Odbor je, na predlog predsednika, većinom glasova **(12 za, protiv jedan), prihvatio Izveštaj Radne grupe** za utvrđivanje ispunjenosti uslova u postupku predlaganja kandidata za izbor predsednika Komisije za kontrolu državne pomoći**.**

**DRUGA TAČKA DNEVNOG REDA: Razgovor sa kandidatima za izbor predsednika Komisije za kontrolu državne pomoći**

 Odbor je, u skladu sa članom 203. Poslovnika Narodne skupštine, s obzirom na to da je kandidat Jasmina Trifunović odustala od kandidature, obavio razgovor sa kandidatom, tako što se kandidat predstavio članovima Odbora.

**TREĆA TAČKA DNEVNOG REDA: Utvrđivanje Predloga Liste kandidata za izbor predsednika Komisije za kontrolu državne pomoći**

Predsednik Odbora podsetio je članove Odbora na zakonske odredbe kojima je uređen postupak izbora predsednika Komisije za kontrolu državne pomoći.

Na osnovu člana 12. st. 2. i 3. Zakona o kontroli državne pomoći („Službeni glasnik RS“, broj 73/19) i člana 203. Poslovnika Narodne skupštine („Službeni glasnik RS“, broj 20/12-prečišćen tekst), Odbor za finansije, republički budžet i kontrolu trošenja javnih sredstava, na sednici održanoj 24. marta 2025. godine utvrdio je, većinom glasova (12 za, jedan protiv), Listu kandidata za izbor predsednika Komisije za kontrolu državne pomoći, koju dostavlja Narodnoj skupštini na razmatranje i odlučivanje.

 *P R E D L O G*

Na osnovu člana 12. st. 2. i 3. Zakona o kontroli državne pomoći („Službeni glasnik RS“, broj 73/19) i člana 203. Poslovnika Narodne skupštine („Službeni glasnik RS“, broj 20/12 - Prečišćen tekst), Odbor za finansije, republički budžet i kontrolu trošenja javnih sredstava je, u svojstvu ovlašćenog predlagača, na sednici održanoj 24. marta 2025. godine odlučio da Narodnoj skupštini podnese

**LISTU KANDIDATA**

**ZA IZBOR PREDSEDNIKA KOMISIJE**

**ZA KONTROLU DRŽAVNE POMOĆI**

Utvrđuje se lista od jednog kandidata za izbor predsednika Komisije za kontrolu državne pomoći.

Kandidat za izbor predsednika Komisije za kontrolu državne pomoći, na period od pet godina, je:

1. Dragica Jorgović.

Za predstavnika predlagača na sednici Narodne skupštine određen je Veroljub Arsić, predsednik Odbora.

**ČETVRTA TAČKA DNEVNOG REDA: Razgovor sa kandidatima za izbor predsednika Saveta Državne revizorske institucije**

 Veroljub Arsić je podsetio članove Odbora da je na 23. sednici, održanoj 28. februara ove godine pokrenut postupak za izbor predsednika Saveta Državne revizorske institucije, s obzirom na to da je 10. februara Dušku Pejoviću, dosadašnjem predsedniku Saveta, funkcija prestala pre isteka roka na koji je izabran zbog ispunjenja uslova za penziju, saglasno članu 21. Zakona o Državnoj revizorskoj instituciji.

 Shodno odradbama čl. 19. i 20. Zakona o Državnoj revizorskoj instituciji, kojima je propisano da predsednika, potpredsednika i članove Saveta bira i razrešava Narodna skupština, na predlog nadležnog radnog tela Skupštine, na period od pet godina, s tim da izabrani članovi mogu biti izabrani najviše dva puta, Odbor za finansije, republički budžet i kontrolu trošenja javnih sredstava uputio je dopis 11 broj 02-361/25 poslaničkim grupama u Narodnoj skupštini, sa pozivom da u roku od 15 dana, predlože u pisanoj formi kandidate za izbor predsednika Saveta Državne revizorske institucije, koji se bira na period od pet godina.

 Do navedeng roka pisani predlog za kandidata za predsednika Saveta, sa biografijom i izjavom o prihvatanju kandidature i o ispunjavanju uslova, dostavila je Poslanička grupa ALEKSANDAR VUČIĆ – Srbija ne sme da stane, koja je predložila Ivicu Gavrilovića kao kandidata za predsednika Saveta.

Članovima Odbora je dostavljen predlog, sa biografijom kandidata, dokazima o ispunjavanju uslova utvrđenih Zakonom o Državnoj revizorskoj instituciji i izjavom o prihvatanju kandidature.

Pozvan je predloženi kandidat na današnju sednicu Odbora kako bi se obavio i razgovor s njima, u skladu sa članom 203. Poslovnika NS, koji se predstavio članovima Odbora.

U diskusiji povodom ove tačke dnevnog reda su učestvovali: Dušan Nikezić, Branko Pavlović, Nikola Radosavljević i Svetlana Milijić.

**PETA TAČKA DNEVNOG REDA: Utvrđivanje Predloga odluke o izboru predsednika Saveta Državne revizorske institucije**

 U diskusiji povodom ove tačke dnevnog reda su učestvovali: Dušan Nikezić, Branko Pavlović, Veroljub Arsić, Snežana Paunović, Nenad Krstić, Vojislav Vujić i Nikola Radosavljević.

Odbor za finansije, republički budžet i kontrolu trošenja javnih sredstava, na 24. sednici održanoj 24. marta 2025. godine, na osnovu člana 19. stav 1. Zakona o Državnoj revizorskoj instituciji („Službeni glasnik RS“, br. 101/05, 54/07, 36/10 i 44/18 - dr. zakon), člana 55. i člana 203. stav 3. Poslovnika Narodne skupštine („Službeni glasnik RS“, broj 20/12 – prečišćen tekst), većinom glasova (11 za, dvoje nije glasalo), utvrdio je Predlog odluke o izboru predsednika Saveta Državne revizorske institucije.

*P R E D L O G*

Na osnovu člana 19. stav 1. Zakona o Državnoj revizorskoj instituciji („Službeni glasnik RS“, br. 101/05, 54/07, 36/10 i 44/18- dr zakon) i člana 8. stav 1. Zakona o Narodnoj skupštini (“Službeni glasnik RS“, broj 9/10),

 Narodna skupština Republike Srbije, na \_\_\_ sednici \_\_\_\_\_\_ redovnog zasedanja u 2025. godini, održanoj \_\_\_\_\_\_\_\_\_\_\_ 2025. godine, donela je

**O D L U K U**

**O IZBORU PREDSEDNIKA SAVETA DRŽAVNE REVIZORSKE INSTITUCIJE**

**I**

Za predsednika Saveta Državne revizorske institucije bira se Ivica Gavrilović, na period od pet godina.

Za predstavnika predlagača na sednici Narodne skupštine određen je Veroljub Arsić, predsednik Odbora.

**ŠESTA TAČKA DNEVNOG REDA: Utvrđivanje Predloga odluke o prestanku funkcije predsednika Saveta Državne revizorske institucije**

Predsednik Odbora podsetio je članove odbora da je Zakonom o Državnoj revizorskoj instituciji propisano, između ostalog: da predsednika Saveta Državne revizorske institucije bira i razrešava Narodna skupština, na predlog nadležnog radnog tela Narodne skupštine, na period od pet godina i da izabrani članovi mogu biti izabrani najviše dva puta, kao i da članu Saveta prestaje mandat pre isteka vremena na koje je izabran podnošenjem ostavke, ispunjenjem uslova za penziju ili razrešenjem.

Na Prvoj sednici Prvog redovnog zasedanja Narodne skupštine u 2023. godini, održanoj 20. aprila 2023. godine, Duško Pejović izabran je, po drugi put, za predsednika Saveta Državne revizorske institucije, na period od pet godina, na predlog Odbora za finansije, republički budžet i kontrolu trošenja javnih sredstava, nakon sprovedenog postupka za izbor predsednika, potpredsednika i članove Saveta Državne revizorske institucije, u skladu sa članom 19. Zakona.

Dana 10. februara 2025. godine Dušku Pejoviću, predsedniku Saveta Državne revizorske institucije, prestala je funkcija pre isteka vremena na koje je izabran zbog ispunjenja uslova za penziju, saglasno članu 21. Zakona.

 Uzimajući u obzir navedeno, Odbor za finansije, republički budžet i kontrolu trošenja javnih sredstava bi na današnjoj sednici trebalo da utvrdi Predlog odluke o prestanku funkcije predsednika Saveta Državne revizorske institucije imenovanom, pre isteka vremena na koje je izabran, zbog ispunjenja uslova za penziju i da istu dostavi Narodnoj skupštini na razmatranje i odlučivanje.

Na osnovu člana 21. Zakona o Državnoj revizorskoj instituciji („Službeni glasnik RS“, br. 101/05, 54/07, 36/10 i 44/18-dr.zakon) i člana 203. stav 1. Poslovnika Narodne skupštine („Službeni glasnik RS“, broj 20/12 - Prečišćen tekst), Odbor za finansije, republički budžet i kontrolu trošenja javnih sredstava, na sednici održanoj 24. marta 2025. godine, utvrdio je, jednoglasno (11 za), Predlog odluke o prestanku funkcije predsednika Saveta Državne revizorske institucije.

PREDLOG

 Na osnovu člana 21. Zakona o Državnoj revizorskoj instituciji („Službeni glasnik RS“, br. 101/05, 54/07, 36/10 i 44/18-dr.zakon) i člana 8. stav 1. Zakona o Narodnoj skupštini („Službeni glasnik RS“; broj 9/10),

 Narodna skupština Republike Srbije, na \_\_\_\_ sednici Prvog redovnog zasedanja u 2025. godini, održanoj \_\_\_. \_\_\_\_\_\_\_\_\_\_ 2025. godine, donela je

**O D L U K U**

**o prestanku funkcije predsednika Saveta Državne revizorske institucije**

I

 Dušku Pejoviću, predsedniku Saveta Državne revizorske institucije, prestala je funkcija dana 10. februara 2025. godine, zbog ispunjenja uslova za penziju.

Za predstavnika predlagača na sednici Narodne skupštine određen je Veroljub Arsić, predsednik Odbora.

 Sednica je završena u 13,00 časova.

Sednica je tonski snimana.

SEKRETAR ODBORA PREDSEDNIK

 Tijana Ignjatović Veroljub Arsić